สธท.ส่งเสียงค้านแบงก์ชาติ ดูแลบาทแข็ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ประธานสภาธุรกิจตลาดทุนคนใหม่ ไม่เห็นด้วย ธปท.คุมบาทแข็ง ยันเงินไหลเข้าไม่น่าห่วง
นายไพบูลย์ นลินทรางกูร ประธานกรรมการสภาธุรกิจตลาดทุนไทย (สธท.) แถลงนโยบายสำคัญภายหลังเข้ารับตำแหน่งประธานสภาฯ แทนนายอนนต์ สิริแสงทักษิณ คือ สร้างบทบาทให้ สธท.เป็นที่ยอมรับและทัดเทียมกับองค์กรภาคเศรษฐกิจ เช่น สภาอุตสาหกรรมแห่งประเทศไทย สภาหอการค้าไทย และสมาคมธนาคารไทย เป็นต้น 
นอกจากนี้ จะมีการขับเคลื่อนให้แผนพัฒนาตลาดทุนไทยเป็นไปตามกรอบเวลา โดยเฉพาะการแก้ไขเรื่องภาษีควบรวมกิจการ ซึ่งหากยังมีลักษณะที่ผู้ขายกิจการต้องเสียภาษีในระดับค่อนข้างสูง ถือว่าไม่คุ้มค่า จะทำให้การควบรวมกิจการเกิดขึ้นยาก ดังนั้นรัฐบาลต้องเข้ามาช่วยเหลือ เพื่อเอื้อให้มีบริษัทขนาดใหญ่เพิ่มขึ้น และขยายขนาดตลาดหุ้นไทยให้เติบโต เป็นที่ต้องการของตลาดสากล 
ทั้งนี้ ความกังวลในเรื่องเงินลงทุนไหลเข้าที่มีส่วนทำให้เงินบาทแข็งค่านั้น ขณะนี้เห็นว่ายังไม่ใช่เรื่องที่น่าเป็นห่วง เพราะยังไม่สูงจนน่ากังวล รวมถึงทั้งตลาดตราสารหนี้และตลาดหุ้นยังต้องการสภาพคล่องอยู่ เพื่อให้ราคาสะท้อนตามความเป็นจริงมากขึ้น จึงไม่ใช่จังหวะที่ธนาคารแห่งประเทศไทย (ธปท.) จะมีมาตรการเข้ามาดูแลค่าเงิน
สำหรับดัชนีหุ้นมีโอกาสแตะ 1,000 จุด แต่ไม่เกิดขึ้นเร็วๆ นี้ โดยระยะยาวหุ้นไทยจะปรับตัวดีขึ้นตามทิศทางเดียวกับเศรษฐกิจ